Krasne solo-spěwy a rjane drasty tworja zakładnu spokojnosć při wobhladanju předpremjery lětušeho ptačokwasneho programa Serbskeho ludoweho ansambla (SLA) dźensa popołdnju we wjacezaměrowej hali w Chrósćicach. Ptači kwas je na jewišću hižo lěta dołho w dobje wuměłskeho přewróta – kelko klasiskeho ramika, kelko nowotarskich elementow, to je kóžde lěto znowa prašenje a wužadanje.
Jurij Koch je ze skečomaj wo delnjoserbskej zwadźe dla pismika ó a (wosebje hornjoserbskim) rozestajenju wo serbskim sejmiku wjele přidatnych žortow wobstarał, wšako dyrbjachmy bjez braški wuńć. Hłowny program "Circus Maximus Sorabicus" (libreto: Wito Bejmak) pokazuje serbsku zabawnu towaršnosć, kotruž je sej němska wyšnosć za Serbow wumysliła.
So wě, zo dyrbitaj so muž a žona w běhu předstajenja namakać. Wón bě žiwa tarč dźowce direktorki cirkusa. Wona mjetaše z nožemi, a při tym je kłok Amora, lubosće, jeju trjechił. Štóž so ze wšědnym serbskim "cirkusom" kusk wuznaje, ma swoje wjeselo ze wšelakimi scenami. Zahajenje z dlěšim němskim citatom pak njeje wospjetowanja hódna inowacija. Tak wostanje ptači kwas dale z wuměłskim twarnišćom.
szl_Latn szl_Latn pol_Latn